b'\n_START_ARTICLE_\nNarodni dom, Trst\n_START_PARAGRAPH_\nNarodni dom v Trstu je bilo ve\xc4\x8dnamensko poslopje, ki so ga zgradili v letih od 1901 do 1904 po na\xc4\x8drtih arhitekta Maksa Fabianija. V preteklosti je gostilo \xc5\xa1tevilne slovenske organizacije, med njimi dru\xc5\xa1tvi Sokol in Edinost, pa tudi gledali\xc5\xa1\xc4\x8de, hranilnico, kavarno in hotel. Kot simbol slovenske navzo\xc4\x8dnosti v mestnem sredi\xc5\xa1\xc4\x8du je bilo trn v peti italijanskim nacionalistom in fa\xc5\xa1istom, ki so ga zato 13. julija 1920 napadli, po\xc5\xbegali in uni\xc4\x8dili._NEWLINE_Med letoma 1988 in 1990 je bil Narodni dom obnovljen. V obnovljenem poslopju na ulici Filzi 14 je zdaj sede\xc5\xbe Visoke \xc5\xa1ole modernih jezikov za tolma\xc4\x8de in prevajalce, del Univerze v Trstu, od sredine leta 2004 pa gosti tudi slovensko informativno sredi\xc5\xa1\xc4\x8de.'